Ian Harte

Leeds United

Harte begynte sin aktive karriere hos Home Farm FC, men meldte overgang til den engelske klubben Leeds United i 1995. Der spilte han i ni sesonger og spilte sammen med sin onkel og landslagskollega Gary Kelly. Hans posisjon som venstreback ble utfordret i 2000 etter at klubben kjøpte inn Dominic Matteo, men sistnevnte ble omskolert til midtstopper og Harte beholdt dermed plassen. Han bidro sterkt til Leeds' europacupspill like etter årtusenskiftet, hvor han blant annet scorte på frispark mot Deportivo La Coruña i kvartfinalen i Mesterligaen. Siden Leeds rykket ned til The Championship og fikk økonomiske vanskeligheter i 2004, så aksepterte klubben bud både på han og flere andre spillere.

Levante

Han signerte deretter en kontrakt med den spanske klubben Levante, som nettopp hadde rykket opp i La Liga, og Harte fikk også æren av å score klubbens første mål på 41 år i den øverste serien i kampen mot Real Sociedad. Han ble deretter skadet i januar 2005 og kom ikke til å spillere flere kamper ut 2004/2005-sesongen og måtte se at klubben rykket ned mot slutten av sesongen til tross for at klubben hadde høyeste plassering som nummer fem på tabellen. Oppholdet i Segunda División ble kortvarig, og Harte var en av Levantes viktigste spillere med ni scoringer i alle turneringer, som hjalp klubben opp igjen på første forsøk. Harte ble skadet igjen i august 2006 og fikk problemer med å spille seg inn på førstelaget igjen da han kom tilbake etter skaden. Før 2007/2008-sesongen ble sparket igang fikk han dermed beskjed fra manager Abel Resino om at han kunne finne seg en ny klubb.

Sunderland

Harte dro tilbake til England, hvor han etter å ha prøvespilt for en kortere periode, skrev under på en ettårskontrakt med Sunderland AFC og ble gjenforent med sin tidligere landslagskollega Roy Keane. Harte fikk kun åtte kamper for klubben og ble satt på overgangslisten i januar 2008, før han og syv andre spillere ble løslatt fra kontrakten i juni 2008. I løpet av sommeren og høsten 2008 var han på prøvespill hos både Wolverhampton Wanderers FC, Sheffield United FC, Charlton Athletic FC og norske Vålerenga, men ble enten ikke funnet god nok eller takket nei til kontraktstilbud.

Blackpool

Han signerte omsider under på en kortvarig kontrakt hos Blackpool FC i midten av desember 2008 etter å ha tilbragt noen uker på prøvespill for klubben, men spilte kun fire kamper for de oransje før hans kontrakt ble kansellert allerede i begynnelsen av februar 2009. Harte aksepterte deretter et kontraktstilbud fra skotske St. Mirren FC, men trakk seg ut av avtalen før noen kontrakt hadde blitt signert.

Carlisle United

Den 29. mars 2009 skrev han under på en ettårskontrakt med Carlisle United FC i Football League One. Der etablerte han seg på førstelaget og spilte klubben frem til finalen i Football League Trophy i mars 2010, som de tapte til fordel for Southampton FC. Harte ble for øvrig også klubbens toppscorer 2009/2010-sesongen, med 19 mål totalt fra forsvarsposisjon og ble valgt ut på PFA Team of the Year 2010 for League One.

Reading

På overgangsvinduets siste dag i august 2010 signerte han under på en toårskontrakt med Reading FC på en overgangssum verdt 100 000 pund. Han scorte i sin debut på straffe mot Crystal Palace FC, og har siden vært en av klubbens faste eksekutør både på straffer og frispark. Han ble også tatt ut på PFA Team of the Year 2011 for Championship.

Bournemouth

Den 27. juni 2013 ble det klart at Harte meldte overgang til AFC Bournemouth, hvor han skrev under på en ettårig kontraktavtale. Etter å ha spilt klubben opp til Premier League ble Harte en av flere spillere som ble frigitt av klubben ved sesongslutt. I slutten av august 2015 meldte Harte på Twitter at han valgte å legge opp som fotballspiller.

Internasjonal karriere

Harte fikk sin debut for Irland i en kamp mot Kroatia i 1996 og deltok i Irlands kvalifiseringskamper til VM i fotball 1998. Han spilte også alle kvalifiseringskampene mot VM i fotball 2002 som den eneste irske spilleren, og ble følgelig en del av den endelige troppen som fikk delta i mesterskapet. I perioden etter VM fikk han konkurranse om plassen på landslaget av John O'Shea, og ble flere ganger oversett av landslagstrener Brian Kerr. Hans siste kamp for Irland kom i 2007, og han har siden ikke blitt tatt ut.